**Facultatea de Științe, Educație Fizică și Informatică**

*Departamentul de Ingineria Mediului și Științe Inginerești Aplicate*

*(DIMSIA)*

PLAN MANAGERIAL

Director de Departament

2024-2029

Candidat: Sorin Fianu

**A. Introducere**

Decizia de a candida survine într-o perioadă marcată de o serie de schimbări la nivelul sistemului educaţional. Problemele actuale impun o gestionare obiectivă, echilibrată și eficientă a situaţiilor dificile atât la nivel instituțional cât și național.

Implicarea constantă în activitatea de cercetare şi didactică, prin proiectele științifice, activități de îndrumare a studenților, constituie o garanţie a angajamentului meu pe termen lung față de instituția pe care o reprezint. În acest context, îmi declar disponibilitatea de a participa la acest proces de modernizare şi eficientizare a departamentului din care facem parte în scopul promovării valorilor locale. În acest demers, o conlucrare cu membrii departamentului, echipa de conducere a facultăţii şi a universităţii şi în special cu studenţii va asigura un climat adecvat pentru atingerea acestor obiective.

Prezentul plan managerial are în vedere orientarea, organizarea şi desfăşurarea activităţii în cadrul departamentului IMSIA şi propune o viziune obiectivă şi clară asupra imaginii interne şi externe a departamentului, pornind de la prevederile **Legii nr.199/2023 a învățământului superior**  care stabilește atribuţiile directorului de departament:

* directorul de departament realizează managementul şi conducerea operativă a departamentului, în exercitarea acestei funcţii el este ajutat de consiliul departamentului;
* directorul de departament răspunde de planurile de învăţământ, de statele de funcţii, de managementul cercetării şi al calităţii şi de managementul financiar al departamentului;
* directorul de departament răspunde de selecţia, angajarea, evaluarea periodică, formarea, motivarea şi încetarea relaţiilor contractuale de muncă ale personalului din subordine.

Planul de management al departamentului trebuie să contribuie la afirmarea şi recunoaşterea cercetării ştiinţifice din Facultate, astfel încât Universitatea să continue să se numere printre instituţiile de prestigiu din lume, atât în ceea ce priveşte cercetarea, cât şi activitatea didactică.

**Domeniile** în care funcționează specializările pe care le gestionează Departamentul IMSIA sunt:

- Ingineria mediului;

- Inginerie energetică;

- Horticultură;

- Chimie.

**Resursa umană** a departamentului este formată din 21 cadre didactice titulare, 2 laboranți și un asistent de cercetare.

**B. Principii de management**

Consider că managementul Departamentului IMSIA trebuie să fie mai puţin preocupat de o conducere de tip administrativ, cu rol de constrângere şi aliniere a disciplinelor constitutive, ci mai mult o structură - suport pentru învăţământ şi cercetare, deschisă la idei şi imaginaţie ştiinţifică, orientată strategic spre dezvoltare şi inovaţie.

Pentru a formula esenţa angajamentului în această direcţie dar şi ca o promisiune pentru amplificarea dimensiunilor menţionate, am ales următorul set de principii de management care să guverneze activitatea acestuia:

***Principiul subsidiarităţii***

- rezidă în acordarea unui anumit grad de independenţă disciplinelor constitutive faţă de autoritatea directorului de departament, o împărţire a competenţelor între diversele niveluri ale deciziei.

***Principiul facilitării realizării în echipă a unui proiect***

- permite resurselor umane ale întregului departament să stabilească şi să realizeze obiective prin organizarea activităţilor în grup.

***Principiul logicii dinamice a competenţelor***

- are la bază o concepţie evolutivă potrivit căreia departamentul trebuie să-şi dezvolte în permanenţă capabilitatea de adaptare la schimbările de mediu, prin valorificarea tuturor competenţelor şi capacităţilor creative ale membrilor săi.

***Principiul cooperării şi funcţionării colegiale***

- impune ca toate activităţile să fie organizate şi reorganizate pe baza comunicării. Comunicarea are un rol determinant în procesul învăţării şi în transferul cunoştinţelor. Circulaţia informaţiei şi interacţiunea între subdiviziunile participante la realizarea unui proiect sunt favorizante pentru dezvoltarea cooperării şi funcţionării colegiale.

**C. Obiective generale**

Departamentul fiind unitatea academică funcţională care asigură producerea, transmiterea şi valorificarea cunoaşterii în diferite domenii de specialitate, rolul primordial al acestuia în cadrul mediului universitar este formarea de cadre didactice cu o pregătire superioară, capabile să asigure un act educaţional de calitate şi o cercetare ştiinţifică avansată, prin creaţie individuală şi colectivă.

În vederea atingerii acestui deziderat, dar şi cu scopul asigurării stabilităţii şi continuităţii activităţii în cadrul departamentului IMSIA, programul managerial propus urmăreşte consolidarea şi continuarea realizărilor obţinute până în prezent de colectivul de cadre didactice din cadrul departamentului şi are la bază următoarele valori:

* onestitatea;
* seriozitatea;
* responsabilitatea;
* colegialitatea;
* transparenţa;
* spiritul democratic;
* spiritul de echipă.

**Obiectivele generale ale prezentului plan managerial au în vedere:**

* comunicarea continuă cu toţi membrii departamentului şi asigurarea unui cadru decizional transparent;
* asigurarea unui climat de onestitate, încredere şi respect reciproc în cadrul întregului colectiv;
* asigurarea progresului în carieră pe criterii de competenţă profesională;
* promovarea seriozităţii şi spiritului de colaborare în viaţa profesională în vederea consolidării prestigiului naţional şi internaţional al corpului didactic din cadrul departamentului;
* identificarea şi valorificarea oportunităţilor de formare profesională şi specializare a cadrelor didactice din cadrul departamentului;
* punerea în valoare a potenţialului ştiinţific al membrilor departamentului şi susţinerea iniţiativelor referitoare la realizarea de activităţi de cercetare interdisciplinară;
* creşterea calităţii procesului educaţional;
* dezvoltarea bazei materiale şi dotarea cu echipamente multimedia în vederea asigurării condiţiilor materiale necesare modernizării actului didactic.

**D. Obiective operaționale specifice**

Pentru buna funcționare a departamentului sunt necesare o serie de măsuri care vizează activitatea didactică și activitatea de cercetare.

***1. Planurile de învățământ și statele de funcțiuni***

Planurile de învățământ trebuie întocmite în acord cu normele ARACIS, în conformitate cu specializări similare de la alte universități din țară. Este importantă și actualizarea acestora în concordanță cu cerințele și schimbările produse pe piața muncii.

Pentru specializările care pot funcționa în paralel, atât la ciclul licență cât și la ciclul master, trebuie asigurat numărul de cursuri comune minim necesare, pentru a putea funcționa cu aceste specializări.

În condițiile reducerii continue a numărului de absolvenților de liceu, este obligatoriu să ne păstrăm atractivitatea ofertei educaționale, care se poate face și prin introducerea unor noi specializări. De asemenea, se pot stabili cerințe și un parcurs coerent pentru absolvenți, în funcție de cerințele angajatorilor prezenți pe piața muncii locală și regională. În acest scop trebuie organizate întâlniri periodice cu partenerii economici, pentru fundamentarea programelor analitice pe baza nevoilor acestora.

Referitor la statele de funcțiuni și personal didactic, consider că principiile care au stat până acum la întocmirea acestora sunt corecte și intenționez să le păstrez, după cum urmează:

* elaborarea statului de funcțiuni respectând, pe cât posibil, normele cadrelor didactice deținute în ultimii ani;
* încărcarea progresivă a tuturor normelor didactice, începând cu orele de curs apoi cu cele de laborator, până la limita maxim admisă de 16 ore convenționale/săptămână, în funcție de nivelul de finanțare al departamentului;
* asigurarea unei transparențe în întocmirea statului de funcțiuni prin discutarea acestuia în colective, consiliul departamentului și în plenul departamentului.

***2. Activitatea de cercetare științifică normată***

Este necesară o creștere a valorii fondurilor obținute din cercetare, atât din programe naționale cât și din contracte cu terți, o creștere a numărului de articole publicate în reviste cotate ISI și BDI.

În acest sens mă bazez pe implicarea tuturor cadrelor didactice în activitatea de cercetare științifică. Propun susținerea financiară (în limita fondurilor disponibile) a activităților de valorificare a rezultatelor științifice prin participarea la manifestări științifice de prestigiu, publicarea de articole în reviste la nivel național și internațional, editarea de cărți în edituri recunoscute.

Pentru dotarea unor laboratoare de cercetare cu impact în mediul economic, trebuie continuate și dezvoltate parteneriatele de cercetare sau didactice cu diverse companii românești sau străine.

***3. Calitatea procesului didactic***

Analiza calității activității didactice trebuie să aibă la bază evaluările semestriale ale disciplinelor de către studenți, evaluările colegiale, dar și respectarea orarului de desfășurare a procesului didactic.

Conținutul fișei disciplinei trebuie adaptat la cerințele agenților economici, dar tematica trebuie corelată cu a celorlalte discipline din planul de învățământ, în vederea eliminării suprapunerilor și a evitării reluării în totalitate a unor teme expuse anterior, prin discutarea acestora în cadrul departamentului sau în colective de specialitate.

În vederea dobândirii competențelor și abilităților practice de către studenți, este necesară îmbunătățirea activității practice de specialitate, accentuarea caracterului practic și aplicativ al lucrărilor de laborator și a proiectelor, efectuarea de vizite de studii în întreprinderi și la agenți economici, unde este posibil.

Dotarea și modernizarea laboratoarelor poate fi realizată prin: valorificarea rezultatelor cercetării contractuale, colaborarea cu firme și programarea veniturilor departamentului, în vederea achiziționării de echipamente, gradual, cu prioritate pentru specializările care se găsesc în proces de acreditare sau evaluare.

În continuare trebuie pus accent pe modernizarea metodelor de predare, dotarea sălilor de curs, seminar și laborator cu echipament audio-video de prezentare, calculatoare care să permită accesul online al studenților la materialul didactic sau la software specializat.

Pentru a asigura continuitatea prezenței studenților care lucrează, în special la activitățile cu caracter aplicativ, trebuie menținut actualul mod de întocmire a orarului.

Studenții trebuie încurajați să participe la stagii de studii/practică în străinătate prin programe specializate de tip CEEPUS, ERASMUS+, SEE, etc. De asemenea, prin Departamentul de Relații Internaționale, trebuie menținută colaborarea cu diferite cadre didactice din străinătate pentru vizite de scurtă durată în domeniul programelor de studiu, dar și participarea la programe de mobilități cu universitățile partenere.

Flexibilitatea și adaptabilitatea la cerințele pieței muncii a specializărilor gestionate de departament se poate face și prin dezvoltarea de legături funcționale cu studenții și absolvenții (prin pregătirea și includerea acestora în programe de cercetare, recrutarea acestora și includerea în programele de doctorat, elaborarea unor tematici de diplomă care să includă și activități de cercetare, organizare de cercuri științifice studențești).

***4. Managementul financiar al departamentului***

Actualul mod de distribuție a alocărilor financiare la nivel de universitate este relativ opac și nu permite o programare a cheltuielilor pentru eventuale achiziții mai importante. De aceea, trebuie utilizate toate oportunitățile de finanțare, materializate prin contracte de cercetare științifică în programe internaționale, naționale sau cu terți, contracte de sponsorizare încheiate cu diferiți agenți economici, participarea la competiții organizate și finanțate de diferite organizații, pentru dotarea laboratoarelor didactice și de cercetare.

Îmbunătățirea criteriilor didactice și de cercetare conduc la o creștere a alocărilor financiare pentru departament, pe lângă numărul de studenți echivalenți. Astfel, cu toate că în ultimii ani numărul de studenți este relativ stabil, scăderea numărului de absolvenți de liceu cu bacalaureat, cumulat cu exodul populației către marii poli de dezvoltare economică din țară, constituie o amenințare ce poate fi parțial compensată cu un marketing mai bun.

Bursele private oferite de diferite firme, popularizarea acestora în mass-media pot duce la creșterea numărului de studenți și la reducerea ratei abandonului.

***5. Angajarea, evaluarea periodică, formarea, motivarea și încetarea relațiilor contractuale de muncă ale personalului***

Datorită pensionărilor din ultimii ani este nevoie de o promovare și susținere a cadrelor didactice care îndeplinesc condițiile de avansare, în special pe posturi de profesor și conferențiar, în concordanță cu situația financiară a departamentului.

Având în vedere componența departamentului din punct de vedere al vârstei, majoritatea având peste 45 de ani, este necesară atragerea tinerilor absolvenți, cu pregătire profesională de cel mai înalt nivel, către cariera universitară.

În ceea ce privește personalul didactic auxiliar din departament, trebuie clar stabilite atribuțiile și perspective de viitor, în contextul mecanismului actual de finanțare.

***6. Reprezentarea departamentului în relațiile cu celelalte structuri de conducere***

Strategia departamentului, stabilită în Consiliul Departamentului, va fi promovată prin participarea reprezentanților desemnați la ședințele de Consiliu al Facultății și de Senat.

Consultarea, în cadru legal, a Consiliului Departamentului și a tuturor membrilor din departament, trebuie realizată și în scopul menținerii și îmbunătățirii colaborării cu celelalte departamente, respectiv cu conducerea universității.

**În loc de concluzii ..............**

* Planul managerial propus are la bază o documentare minuţioasă asupra problemelor specifice departamentului, însă toate ideile, concepţiile şi obiectivele avansate sunt perfectibile, deschise la eventualele sugestii din partea membrilor departamentului.
* Scopul meu este crearea unui departament funcţional, orientat pe proiecte şi programe, pe colaborare colegială, adaptat realităţilor şi compatibil cu structurile similare din cadrul universităţii.
* Misiunea departamentului nostru este să asigurăm un cadru propice devenirii şi valorificării profesionale şi general-umane a cadrelor didactice şi studenţilor, în care producerea, transmiterea şi valorificarea cunoaşterii prin activitatea didactică curentă să se poată efectua în mod firesc, în armonie cu cercetarea fundamentală şi aplicativă.
* Consider că acest plan se poate realiza doar printr-o implicare activă din partea directorului de departament şi sprijinul întregului colectiv, prin asigurarea unui climat de muncă colegial şi performant.

Data: 23.02.2024 Sorin Fianu